Tomasz Bogusław Kucharski (født 16. februar 1974 i Gorzów Wielkopolski, Polen) er en polsk roer, og dobbelt olympisk guldvinder. Han vandt ved både OL i 2000 i Sydney og OL i 2004 i Athen guld i letvægts-dobbelt-sculleren sammen med landsmanden Robert Sycz. Ved 2000-legene vandt de to finaleheatet foran henholdsvis den italienske og franske båd, mens duoen ved 2004-legene fik distanceret Frankrig og værtslandet Grækenlands båd i det afgørende løb. Kucharski vandt desuden to VM-guldmedaljer i letvægts-dobbelt-sculler, i henholdsvis 1997 og 1998. I 2001, 2002 og 2003 blev det til sølvmedaljer i samme disciplin. Alle medaljerne blev også i VM-sammenhæng vundet sammen med Robert Sycz.